《莲北坐上分韵得独字》
明代·石宝

冬日暄且妍，鸣鸟集嘉木。客从瀛洲来，对我清湘竹。

衔觞漱今古，一献再三祝。各言崇令德，不道位与禄。

肝胆何相照，须眉不空绿。相送出前除，裴回月中独。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。